Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 93/07)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„PERA MANTOVANA“

ELi nr: PGI-IT-01533-AM01 – 19.7.2018

KPN ( ) KGT (X)

1. Taotlejate rühm ja õigustatud huvi

C.OR.MA. Soc. Coop. Via Cantone, 20 – San Giovanni del Dosso (MN), Italy

Tel +39 0386757323

Faks +39 038657921

pera@opcorma.it

corma@pec.confcooperative.it

Ühendusel C.OR.MA. Soc. Coop. asukohaga Via Cantone, 20 – San Giovanni del Dosso (MN) on õigus esitada muutmistaotlus vastavalt põllumajandus-, toidu- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☒ Muu [pakendamine, kontrolliasutus, märgis]

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Toote kirjeldus

– Kehtiva tootespetsifikaadi artiklit 1

„Kaitstud geograafilise tähisega „Pera Mantovana“, millele on lisatud üks artiklis 2 sätestatud sordi nimi, tähistatakse käesolevas tootespetsifikaadis sätestatud tingimustele ja nõuetele vastavaid puuvilju.“

on muudetud järgmiselt:

„Kaitstud geograafilise tähisega „Pera Mantovana“ tähistatakse käesolevas tootespetsifikaadis sätestatud tingimustele ja nõuetele vastavaid puuvilju.“

Osalause „millele on lisatud üks artiklis 2 sätestatud sordi nimi“ on välja jäetud, sest registreeritud nimetus on „Pera Mantovana“ ja tootespetsifikaadis märgitud sorte registreeritud nimetus ei hõlma, nagu võib selle artikli praegusest sõnastusest ekslikult järeldada.

– Kehtiva tootespetsifikaadi artikli 2 ja DOORis kättesaadava kokkuvõtte punkti 5 alapunkti a

järgmisi lauseid:

„Nimetus „Pera Mantovana“ hõlmab üksnes järgmiste pirnisortide vilju: 'Abate Fetel', 'Conference', 'Decana del Comizio', 'Kaiser', 'Max Red Bartlett' ja 'Williams'.“

ning

„Pirnisortidest 'Williams', 'Max Red Bartlett', 'Conference', 'Decana del Comizio', 'Abate Fetel' ja 'Kaiser' saadud viljad, mida kasvatatakse sobivatel maa-aladel, kasutades mitteintensiivseid meetodeid.“

on muudetud järgmiselt:

„Nimetus „Pera Mantovana“ hõlmab üksnes järgmiste pirnisortide vilju: 'Abate Fetel', 'Conference', 'Decana del Comizio', 'Kaiser', 'Max Red Bartlett' , 'Williams', 'Carmen' ja 'Santa Maria'.“

Lisatud on sordid 'Carmen' ja 'Santa Maria'.

Selleks et lubada kaitstud geograafilise tähisega „Pera Mantovana“ pirne tarbida varasemal perioodil aastast ja ajakohastada sordivalikut, tehakse ettepanek hõlmata sellega varem valmivad sordid 'Carmen' ja 'Santa Maria'. Nagu kaitstud geograafilise tähise tootespetsifikaadis juba loetletud teisigi sorte, on ka sorte 'Carmen' ja 'Santa Maria' asjaomases piirkonnas ajalooliselt kasvatatud, kuid piiratud tootmismahu tõttu ei olnud need varem selle tähisega hõlmatud. Viimastel aastatel on tarbijate nõudlus nende järele suurenenud, mille üheks põhjuseks on nende varasem valmimine.

Muudatust kohaldatakse ka DOORis kättesaadava kokkuvõtte punkti 5 alapunkti a suhtes ning see on lisatud koonddokumendi punkti 3.2.

– Kehtiva tootespetsifikaadi artikli 6:

järgmist teksti:

„Tarbimisse laskmisel peab toode „Pera Mantovana“ olema järgmiste omadustega: 'Abate Fetel': viljakest: hele rohekaskollane, varre- ja karikaõõnsuse ümber kergelt roostepunase varjundiga; kuju: pudelkõrvitsakujuline, võrdlemisi pikergune; suurus: läbimõõt vähemalt 65 mm; vilja keskmine kaal: vähemalt 260 g; suhkrusisaldus: 11° Brix; kõvadus: 5; maitse: magus. 'Conference': viljakest: rohekaskollane, karikaõõnsuse ümbert roostepunase varjundiga, mis katab sageli vilja alumist kolmandikku; kuju: pirnikujuline, enamasti sümmeetriline; suurus: läbimõõt 60 mm; vilja keskmine kaal: vähemalt 158 g; suhkrusisaldus: 11° Brix; kõvadus: 5,5; maitse: magus. 'Decana del Comizio': viljakest: sile, hele rohekaskollane, päikesepoolne külg sageli roosakas, hajusalt roostepunane; kuju: koonusjas; suurus: läbimõõt vähemalt 70 mm; vilja keskmine kaal: vähemalt 240 g; suhkrusisaldus: 11° Brix; kõvadus: 4; maitse: magus, maitseküllane. 'Kaiser': viljakest: kare, üleni roostepunane; kuju: pudelkõrvitsa- ja pirnikujuline; suurus: läbimõõt vähemalt 65 mm; vilja keskmine kaal: vähemalt 250 g; suhkrusisaldus: 11° Brix; kõvadus: 5,7; maitse: viljaliha tihe, mahlane, suussulav ja maitsev. 'Williams ja Max Red Bartlett': viljakest: sile, kollase põhivärvusega, mis on rohkemal või vähemal määral kaetud roosaka või erkpunase varjundiga, mõnikord triibuline; kuju: väikese küdoonia kujuline või pirnjas; suurus: läbimõõt vähemalt 60 mm; vilja keskmine kaal: vähemalt 185 g; suhkrusisaldus: 11° Brix; kõvadus: 6,5; maitse: magus, maitseküllane.“

on muudetud järgmiselt ja viidud üle muudetud tootespetsifikaadi artiklisse 2:

„Tarbimisse laskmisel peab toode „Pera Mantovana“ olema järgmiste omadustega: 'Abate Fetel': viljakest: hele rohekaskollane, varre- ja karikaõõnsuse ümber kergelt roostepunase varjundiga; kuju: pudelkõrvitsakujuline, võrdlemisi pikergune; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 5,5 kg / 0,5 cm2. 'Conference': viljakest: rohekaskollane, karikaõõnsuse ümber roostepunase varjundiga, mis katab sageli vilja alumist kolmandikku; kuju: pirnikujuline, üldjuhul sümmeetriline; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 5,5 kg / 0,5 cm2. 'Decana del Comizio': viljakest: sile, hele rohekaskollane, päikesepoolne külg sageli roosakas, hajusalt roostepunane; kuju: koonusjas; suurus: läbimõõt vähemalt 70 mm; minimaalne suhkrusisaldus: 11° Brix; kõvaduse ülempiir: 4,5 kg / 0,5 cm2. 'Kaiser': viljakest: kare, üleni roostepunane; kuju: pudelkõrvitsa- ja pirnikujuline; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 6,0 kg / 0,5 cm2. 'Williams ja Max Red Bartlett': viljakest: sile, kollase põhivärvusega, mis on rohkemal või vähemal määral kaetud roosaka või erkpunase varjundiga, mõnikord triibuline; kuju: väikese küdoonia kujuline või pirnjas; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 7,0 kg / 0,5 cm2.“

Kõikide sortide puhul on puuvilja omaduste kirjeldustesse tehtud järgmised muudatused.

— Vilja keskmine kaal on välja jäetud, kuna see ei ole kvalitatiivne omadus, vaid on otseselt seotud vilja suurusega. Erinevalt kaalust on vilja suurus kvalitatiivne omadus ja määrab selle kaubandusliku potentsiaali.

— Maitse kirjeldus on välja jäetud, kuna see on subjektiivne parameeter ja seda on seega raske hinnata.

— Seoses „kõvaduse“ parameetriga tehakse ettepanek lisada sõna „ülempiir“ ja mõõtühik (kg), et täpsustada, et väärtus vastab maksimumile, mida ei tohi ületada.

— Suurema selguse huvides tehakse ettepanek lisada sõna „suhkrusisaldus“ ette sõna „minimaalne“. Seetõttu tuleb tootespetsifikaadis esitatud väärtusi pidada alampiiriks.

Lisaks sellele:

— sordi 'Abate Fetel' puhul on muudetud vilja suurust nii, et vilja läbimõõt peab olema varasema vähemalt 65 mm asemel nüüd vähemalt 60 mm;

— sordi 'Kaiser' puhul: on muudetud vilja suurust nii, et vilja läbimõõt peab olema varasema vähemalt 65 mm asemel nüüd vähemalt 60 mm;

Tehakse ettepanek vähendada veidi sortide 'Abate Fetel' ja 'Kaiser' läbimõõtu ehk vähemalt 65 mm-st 60 mm-ni. Seda põhjusel, et aastate jooksul on suurenenud nõudlus väiksemate viljade (üks portsjon) järele, mida kasutatakse massitoitlustuses, koolides (koolide puuviljaprogramm) ja kõigis olukordades, kus puuvilju süüakse väljaspool kodu.

Järgmiste sortide puhul taotletakse kõvaduse parameetri suurendamist järgmiselt: 'Abate Fetel' 5-st 5,5-ni, 'Kaiser' 5,7-st 6-ni, 'Decana del Comizio' 4-st 4,5-ni ning 'Williams' ja 'Max Red Bartlett' 6,5-st 7-ni. Arvesse tuleb võtta kõvaduse parameetri maksimumväärtust väljendatuna kg/cm2 kohta. Seda väärtust on suurendatud, et võimaldada toote ladustamist optimaalsetes tingimustes ja seega kvaliteedi poolest paremini vastata tarbijate nõudlusele, samuti selleks et võimaldada tooteid kauem turul hoida, eriti kui neid eksporditakse.

Kooskõlas eespool osutatud, artiklisse 2 tehtava muudatusega on sortidele 'Santa Maria' ja 'Carmen' lisatud järgmised kirjeldavad parameetrid.

„Santa Maria“: viljakest: sile, rohekaskollase põhivärvusega; kuju: pirnjas või tömbi otsaga pirnjas; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 6,0 kg / 0,5 cm2. „Carmen“: viljakest: roheline, roosaka varjundiga; kuju: pudelkõrvitsakujuline, kergelt pikergune; suurus: läbimõõt vähemalt 60 mm; minimaalne suhkrusisaldus: 11° Brix; kõvaduse ülempiir: 6,0 kg / 0,5 cm2.

Muudatus on lisatud koonddokumendi punkti 3.2 ja selle eesmärk on lisada tähisega „Pera Mantovana“ tähistada lubatud sortide loetellu keemilised ja füüsikalised omadused, nagu on ette nähtud DOORis kättesaadavas kokkuvõttes.

Geograafiline piirkond

Kehtiva tootespetsifikaadi artikkel 3

Mitme omavalitsusüksuse liitmine on teinud vajalikuks loetletud nimedesse mitme paranduse tegemise. Eelkõige:

— Carbonara sul Po ja Borgofranco sul Po omavalitsusüksuste liitmise tulemusel on tekkinud uus, Borgocarbonara omavalitsusüksus;

— Borgoforte ja Virgilio omavalitsusüksuste liitmise tulemusel on tekkinud uus, Borgo Virgilio omavalitsusüksus;

— Pieve di Coriano, Revere ja Villa Poma omavalitsusüksuste liitmise tulemusel on tekkinud uus, Borgo Mantovano omavalitsusüksus;

— Sermide ja Felonica omavalitsusüksuste liitmise tulemusel on tekkinud uus, Sermide e Felonica omavalitsusüksus.

Artiklit 3 on vastavalt muudetud järgmiselt:

„Tootmispiirkond hõlmab Mantova provintsi territooriumi osa, mis sobib pirnikasvatuseks, sealhulgas järgmisi omavalitsusüksusi: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara ja Sermide e Felonica.“

Samamoodi muudetakse DOORis kättesaadava kokkuvõtte punkti 5 alapunkti c ning muudatus on lisatud koonddokumendi punkti 4.

Päritolutõend

— Kehtiva tootespetsifikaadi artikli 5

lõik:

„Artiklis 4 osutatud sobivate tehniliste tingimuste täitmise tagab Lombardia maakond. „Pera Mantovana“ pirni kasvatamiseks sobivad pirnipuud kantakse asjakohasesse registrisse, mida koostatakse, ajakohastatakse ja avaldatakse kord aastas. Selle registri koopiat hoitakse kõikides tootmispiirkonnas asuvates omavalitsusüksustes. Põllumajandus-, toidu- ja metsanduspoliitika ministeerium määrab kindlaks registrisse kandmise, iga-aastaste toodangudeklaratsioonide esitamise ja nõutavate lubade väljastamise korra, et tagada igal aastal kaitstud geograafilise tähise all turustamiseks heakskiidetava toodangu nõuetekohane ja asjakohane kontroll.“

on asendatud järgmisega ja viidud üle artiklisse 4:

„Tootmisprotsessi iga etappi kontrollitakse ning kõik sissetulevad ja väljaminevad tooted dokumenteeritakse. Kontrolliasutus tagab toote jälgitavuse tootjate ja pakendajate registrite abil, mida ta sel eesmärgil peab, ning kasutatavatest katastriüksustest ja toodetud kogustest teavitamise teel. Kõiki asjakohastesse registritesse kantud ettevõtjaid kontrollitakse vastavalt tootespetsifikaadile ja sellega seotud kontrollikavale, mille on koostanud kontrolliasutus.“

See lõik tuli asendada, et viia tootespetsifikaat kooskõlla määruse (EL) nr 1151/2012 nõuetega.

Tootespetsifikaadis kirjeldatud tehniliste tingimuste täitmise kontrollimise eest ei vastuta Lombardia maakond, vaid selleks põllumajandus-, toidu- ja metsanduspoliitika ministeeriumilt volituse saanud kontrolliasutus.

Uus sõnastus ei muuda sätteid, mis käsitlevad pirnipuuaedade kandmist registritesse/nimekirjadesse ja tootmisest teatamist, mida kehtivate õigusnormide kohaselt haldab otse kontrolliasutus kooskõlas asjakohase kontrollikavaga, mille on heaks kiitnud põllumajandus-, toidu- ja metsanduspoliitika ministeerium.

Seega on tegemist selle lõigu vormilise muudatusega, mis ei muuda seni kohaldatud kontrollimenetlust.

Tootmismeetod

— Kehtiva tootespetsifikaadi artikkel 4

— Järgmine lause on välja jäetud. „Kastmine, väetamine ja muu taimekasvatamisega seotud ja agronoomiaalane tegevus peab olema kooskõlas Lombardia maakonna pädevate ametiasutuste kehtestatud tehniliste nõuetega.“ Taimekasvatus- ja agronoomiatavad on osa tootmispiirkonna ajaloolisest pärandist, kusjuures avalik-õiguslikul asutusel on ainult toetav roll tootekvaliteedi parandamisel agronoomiliste spetsifikatsioonide ja eeskirjade koostamise kaudu, millega kaitstakse integreeritud põllumajandust. Lisaks kontrollib põllumajandus-, toidu- ja metsanduspoliitika ministeeriumi volitatud kontrolliasutus kooskõlas eelmises punktis osutatud muudatusega tootespetsifikaadis sätestatud agronoomiliste tavade järgimist. Seega ei muuda kõnealuse lõigu muutmine seni kohaldatud kontrollimenetlust.

— Järgmist lauset: „Istutustihedus peab vastama üldiselt kasutatavale tihedusele, kusjuures uute istandike puhul on võib istutustihedus olla kuni 5 000 taime hektari kohta.“ on muudetud järgmiselt: „Istutustihedus peab vastama üldiselt kasutatavale tihedusele, kusjuures istutustihedus võib olla kuni 6 000 taime hektari kohta.“ Istutustihedust hektari kohta on suurendatud kuni 6 000 taimeni. Seoses taotlusega võtta kasutusele nn vertikaalse telje kasvatusmeetod, mis on võllimeetodi edasiarendus, tehakse ettepanek suurendada taimede maksimumarvu hektari kohta 5 000-st 6 000-ni, et kohandada taime nüüdisaegsemate meetoditega, tagades samal ajal, et tootespetsifikaadis kirjeldatud lõpptoote kvaliteet säiliks muutumatuna.

— Järgmist lauset: „Lubatud standardsed painutusmeetodid on pärit juba Emiliano vaasi meetodi ja selle variantide rakendamise ajast. Tugivõrestiku puhul võib kasutada lehviku- ja võllimeetodit ning nende variante.“

on muudetud järgmiselt:

„Standardsed painutusmeetodid on pärit juba Emiliano vaasi meetodi ja selle variantide rakendamise ajast. Tugivõrestiku puhul võib kasutada lehviku-, võlli- ja vertikaalse telje meetodit ning nende variante.“

Vertikaalse telje meetod on lisatud painutusmeetodite hulka, kuna see kujutab endast võllimeetodi edasiarendust.

— Järgmist lauset: „Puu hooldus peab hõlmama vähemalt ühte talvist tagasilõikust ja kahte kasvuperioodiaegset tagasilõikust.“ on muudetud järgmiselt: „Puu hooldus peab hõlmama vähemalt ühte talvist tagasilõikust.“ Kahe kasvuperioodiaegse tagasilõikuse nõue on välja jäetud, kuna sellised toimingud on nüüd keelatud taimetervisega seotud põhjustel: vastpuhkenud lehtedega okste mahalõikamine hõlbustab viljapuu-bakterpõletikku põhjustava Erwinia amylovora patogeeni sisenemist taime.

— Järgmist lauset: „Taimekaitses peaks võimaluse korral rakendama peamiselt integreeritud või mahepõllumajanduslikke meetodeid.“ on muudetud järgmiselt: „Taimekaitses tuleb rakendada integreeritud või mahepõllumajanduslikke meetodeid.“ Lause on ümber sõnastatud, et see oleks täpsem, muutes integreeritud või mahepõllumajanduslikud meetodid põllumajandustootjatele kohustuslikuks.

— Järgmist lauset: „Maksimaalne toodang on kõikide lubatud pirnisortide puhul 450 tsentnerit hektari kohta.“ on muudetud järgmiselt: „Maksimaalne toodang on kõikide lubatud pirnisortide puhul 550 tsentnerit hektari kohta.“ Kõikide lubatud sortide maksimaalset toodangut hektari kohta on suurendatud 550 tsentnerini. Tehakse ettepanek suurendada maksimaalset toodangut hektari kohta 450 tsentnerist 550 tsentnerini, kuna aastate jooksul põllumajanduses kasutusele võetud tehnilised uuendused (väetiselahusega niisutamine, uued pookealused, tihedamad istandused, uued sordid jne) tagavad suurema saagikuse, ilma tootele iseloomulikke omadusi kahjustamata.

— Järgmine lause on välja jäetud. „Võttes arvesse hooajalisi muutusi ja pirnipuude kasvutingimusi, kehtestab Lombardia maakond iga aasta 15. juuliks iga artiklis 2 osutatud sordi kohta soovitusliku keskmise toodangu eespool nimetatud piirmäära ulatuses.“ Tehakse ettepanek see Lombardia maakonna pädevus välja jätta, kuna see ei ole tootespetsifikaadi sisu seisukohast oluline, kuna selles on selgelt kindlaks määratud maksimaalne tootmispiir hektari kohta, mida põllumajandustootjad peavad järgima.

— Lauset: „Puuviljade, mida võib tähistada kaitstud geograafilise tähisega „Pera Mantovana“, säilitamiseks tuleb kasutada jahutusmeetodit.“ on muudetud järgmiselt: „Puuviljade, mis sobivad turustamiseks kaitstud geograafilise tähise „Pera Mantovana“ all, säilitamiseks tuleb kasutada jahutusmeetodit.“ Lause sõnastust on muudetud, et rõhutada toote sobivust kaitstud geograafilise tähise nõuetele vastavuse sertifitseerimiseks.

— Järgmine lause on välja jäetud. „Külmladude niiskuse ja temperatuuri väärtused peavad tagama kvaliteedinõuete täitmise.“ Peetakse asjakohaseks see lause välja jätta, kuna see ei sisalda objektiivseid ega mõõdetavaid parameetreid ning on seetõttu ebaselge ja puudulik. Lisaks võivad külmhoonete niiskus- ja temperatuuriparameetrid varieeruda vastavalt erinevatele nõudmistele, mida tarbijad esitavad toote küpsusele.

— Lauset: „Kevadiseks turustamiseks mõeldud sorte 'Conference', 'Decana del Comizio' ja 'Kaiser' tuleb säilitada kontrollitava õhutemperatuuriga hoiuruumis.“ on muudetud järgmiselt: „Sortide ('Williams', 'Max Red Bartlett', 'Abate Fetel', 'Conference', 'Decana del Comizio' ja 'Kaiser') kevadiseks turustamiseks mõeldud koguseid tuleb säilitada kontrollitava õhutemperatuuriga hoiuruumis.“ Tegemist on vormilise parandusega, millega täpsustatakse, et silmas peetakse turustatavaid koguseid. Lisaks on uute säilitusmeetodite kasutuselevõtt tähendanud, et kevadel võib turustada ka sorte 'Williams', 'Maxi Red Bartlett' ja 'Abate Fetel'. Seetõttu taotletakse nende lisamist tootespetsifikaati.

Seos piirkonnaga

Teave, mis esitati 1998. aastal, et kanda toode „Pera Mantovana“ Euroopa Liidu kaitstud päritolunimetuste ja kaitstud geograafiliste tähiste registrisse, on lisatud tootespetsifikaadile ja seda on kasutatud koonddokumendi punktis 5; see on lisatud DOORis kättesaadava kokkuvõtte punkti 5 alapunktidesse d ja f. Lisaks on täpsustatud toote „Pera Mantovana“ registreerimise aluseks olevaid nõudeid. Kuna see teave sisaldub juba registreerimistoimikus, on muudatus üksnes redaktsioonilist laadi.

Lisatud teave on järgmine:

„Registreerimistaotlus põhineb toote „Pera Mantovana“ kvaliteedil, mis tuleneb piirkonna looduslikest teguritest. Traditsiooniliselt Oltrepò Mantovano nime all tuntud piirkonnas leidub kõige vanemaid ja huvitavamaid tõendeid kvaliteetpirnide kasvatamise kohta. Oltrepò Mantovano piirkonna ja ajaloolise kohaliku pirnikasvatamise eripära vahel on tihe seos. Territooriumil laiub ulatuslik alluviaaltasandik, kuhu on aegade jooksul ladestunud eri valgalade setted. See on maapinda mineraalidega oluliselt rikastanud ja muutnud pinnase viljakaks, nii et sellel on võimalik kasvatada suurepärase kvaliteediga pirne. Selles piirkonnas võib pirne kasvatada ilma ühtegi viimastel aastatel tehnoloogilise innovatsiooni kaudu põllumajandusele kättesaadavaks tehtud sunnimeetodit kohaldamata, kasutades ära asjaomase piirkonna looduslikke olusid, mis erinevad märkimisväärselt naaberalade omadest. Arvukad teadusuuringud on näidanud selle piirkonna erilist sobivust pirnide kasvatamiseks ja kinnitanud „Pera Mantovana“ pirni kasvatamiseks kasutatava maa märkimisväärset viljakust. Piirkonna põllumajandustootjad on kasvatanud pirnipuid sadu aastaid. Pirnid jäid paljude sajandite jooksul väärtuslikeks puuviljadeks, mida kasvatati peamiselt vaid aadlike köögiviljaaedades. 20. sajandi jooksul sai pirnikasvatus tõelise hoo sisse tänu turustruktuuride, transpordivahendite ja hoidlate arenemisele, mis tõi omakorda kaasa nii kvantiteedi kui ka kvaliteedi paranemise.“

Muu

Pakendamine ja märgistamine

Kehtiva tootespetsifikaadi artikli 7

— järgmist lõiku: „Turustamisel peab toode „Pera Mantovana“ olema pakendatud nii, et sellele oleks võimalik kinnitada erimärgiseid. Pakendid peavad olema suletud sellisel viisil, et nende sisu on pakendist ilma sulgurit purustamata võimatu välja võtta.“ on muudetud järgmiselt: „Turustamisel peab toode „Pera Mantovana“ olema pakendatud nii, et kas otse suletud pakendile või 50 %-le pakendis sisalduvatele viljadele oleks võimalik kinnitada erimärgis sõnadega „Pera Mantovana“ ja „Indicazione Geografica Protetta“ („kaitstud geograafiline tähis“) või selle akronüüm „IGP“ („KGT“).“ Järgmine lause on välja jäetud: „Pakendid peavad olema suletud sellisel viisil, et nende sisu on pakendist ilma sulgurit purustamata võimatu välja võtta“, koos selgitusega, et toode „Pera Mantovana“ peab olema pakendatud nii, et kas otse suletud pakendile või 50 %-le pakendis sisalduvatele viljadele oleks võimalik kinnitada erimärgis. Muudatusettepanekus võetakse arvesse mitmesuguseid probleeme, mis võivad tekkida seoses eri liiki pakenditega. Kõiki pakendeid ei saa sulguriga sulgeda, eriti suuri pakendeid, näiteks kaste, karpe ja tünne, mille seest müüakse toodet lahtiselt. Viljade identifitseerimiseks tuleb vähemalt 50 % sellistes pakendites olevatest viljadest märgistada kleepmärgiga. Kui pakendis on ilma kleepmärgita viljad, siis tuleb pakend sulgeda nii, et pakendi sisu on pakendist ilma sulgurit purustamata võimatu välja võtta. Eespool muudetud lõik on lisatud koonddokumendi punkti 3.5.

— Lisatud on järgmine lause, et anda pakendajatele võimalus kasutatavaid pakendiliike vabalt valida, et need vastaksid paremini turu vajadustele. „Kasutada võib kõiki ELi kehtivate õigusaktide kohaselt heakskiidetud pakendeid, olenemata sellest, kas need on sulguriga suletavad (korvid, restid) või lahtised (kastid, karbid, tünnid).“

— Järgmist lõiku: „Toode tuleb turule viia ajavahemikul alates 10. augustist kuni järgmise aasta 31. maini ning iga sort allpool täpsustatud ajavahemikul: 'Abate Fetel': 20. september – 10. veebruar; 'Conference': 15. oktoober – 30. mai; 'Decana del Comizio': 30. september – 30. märts; 'Kaiser': 15. september –15. märts; 'Max Red Bartlett': 20. august – 10. november; 'Williams': 10. august – 10. november.“ on muudetud järgmiselt: „Toode tuleb turule viia ajavahemikul alates 15. juulist kuni järgmise aasta 30. juunini.“ Toote turuleviimise kuupäevi on muudetud järgmiselt: „Toode tuleb turule viia ajavahemikul alates 15. juulist kuni järgmise aasta 30. juunini“. Järgmine osalause on välja jäetud: „iga sort allpool täpsustatud ajavahemikul“ ja iga sordi kohta esitatud teave on vastavalt välja jäetud. Tehakse ettepanek muuta toote turuleviimise algus- ja lõppkuupäevi:

— Toote turuleviimise alguskuupäev: 10. augusti asemel 15. juuli, et edendada varajasi sorte 'Carmen' ja 'Santa Maria', mille lisamist on taotletud, ning kuna aastate jooksul on kliimamuutuste tõttu tulnud kõikide sortide saagikoristust üha sagedamini varasemaks tuua.

— Toote turuleviimise lõppkuupäev: nihutatud 31. maist 30. juunini, kuna aja jooksul välja töötatud ajakohased säilitusmeetodid võimaldavad säilitada toodet kauem, ilma et selle kvaliteet halveneks. Lisaks nõuab turg, et pakkumist ei koondataks lühikesele ajavahemikule. Iga sordi turuleviimise konkreetsed kuupäevad on seotud hooajaliste ilmastikuoludega, mis on üha muutlikumad, ning seega ei ole enam realistlik piirata neid täpsete kuupäevadega.

— Järgmist lõiku: „Pakendile tuleb ühesuuruste tähtedega märkida sõnad „Pera Mantovana“ ja selle järgi sõnad „Indicazione Geografica Protetta“ („kaitstud geograafiline tähis“) ning seejärel sordi nimi. Samal visuaalsel alal peab olema esitatud pakendaja nimi, ärinimi ja aadress ning toote algne brutokaal.“ ja kokkuvõtte punkti 5 alapunkti h järgmist lauset: „Tarbimiseks ringlusse laskmisel peavad tootel olema märgitud sõnad „Pera Mantovana“ ja selle järel sõnad „Indicazione Geografica Protetta“ („kaitstud geograafiline tähis“) ja mis tahes märgis.“ on muudetud järgmiselt: „Märgised „Pera Mantovana“ ja „Indicazione Geografica Protetta“ („kaitstud geograafiline tähis“) või lühend „IGP“ („KGT“) peavad olema pakendi esiküljel või sees esitatud selgete ja loetavate ühesuuruste trükitähtedega. Samal visuaalsel alal võivad olla esitatud ka pakendaja nimi, kaubamärk, ärinimi ja aadress ning pirnisordi nimi.“ Täpsustatud on märgiste „Pera Mantovana“ ja „Indicazione Geografica Protetta“ („kaitstud geograafiline tähis“) asukohta pakendil. Sordi, kaubamärgi või pakendaja ärinime ja aadressi märkimine pakendile on tehtud vabatahtlikuks ning nõue märkida toote algne brutokaal on välja jäetud, kuna see ei ole tüüpiline tunnus ega seda liiki toote puhul kohustuslik. Samamoodi muudetakse ka koonddokumendi punkti 3.6.

— Artiklile on lisatud järgmine lõik: „Kui lõpptarbijale müüakse lahtist toodet sulguriga suletud pakenditest või kleepmärgiga varustatud vilju sisaldavatest pakenditest, tuleb need paigutada spetsiaalsetesse kastidesse või mahutitesse, millele on nähtavalt paigutatud sama teave, mis on nõutav tootespetsifikaadis osutatud pakendite puhul, või lahtiselt müüdavaid puuvilju sisaldaval pakendil esitatud teave.“ Selle teabe lisamise eesmärk on reguleerida müügikohtades üsna tavapärast lahtise toote müüki sellistest pakenditest, mis on sulguriga suletud või mis sisaldavad kleepmärgiga varustatud puuvilju, et tagada tarbijale kogu teave, mis on vajalik pirni „Pera Mantovana“ (KGT) äratundmiseks. Samamoodi täiendatakse ka koonddokumendi punkti 3.6.

— Järgmine lõik: „Asjaomaste tootjate taotlusel võib kasutada kunstiliselt kujundatud graafilist sümbolit, mis võib hõlmata värvilahendust, kujundlikku logo või sümbolit, mis on ühemõtteliselt seostatav geograafilise tähisega ja mida kasutatakse selle tähisega seoses.“ on välja jäetud ja asendatud järgmisega: „Märgiseks on selle hea nähtavuse tagamiseks piisavalt suur kleepmärk. See on kontsentrilise ovaali kujuline. Ovaali keskosas on kollane (Pantone 102 c) joon, mida ümbritseb punane (Pantone p485) sõõr, millel on valgete trükitähtedega ITC Avant Garde Gothic kirjatüübis esitatud nimetus „Pera Mantovana“ ja märge „Indicazione Geografica Protetta“ või selle akronüüm „IGP“. Märgisel on lubatud kasutada nimetusi, mis viitavad äriühingutele, nimedele, ärinimedele, erakaubamärkidele ja konsortsiumidele, kui need ei ole toodet kiitvad ega eksita ostjat. Sellised nimetused esitatakse etiketi, pakendi või kleepmärgi kollases siseosas sama suurte või väiksemate tähtedega kui kaitstud geograafilise tähise puhul kasutatavad tähed.“ See lõik on asendatud täpsemate sätetega, mis on kooskõlas varem tehtud muudatusega, mis olid seotud märgisega, mille graafilised omadused ja suurus on kindlaks määratud selleks, et tagada toote nähtavus ja hea äratuntavus. Lisaks tehakse ettepanek kasutada nimetusi, mis viitavad äriühingutele, nimedele, ärinimedele, erakaubamärkidele ja konsortsiumidele, kui need ei ole toodet kiitvad ega eksita ostjat. Sellised nimetused esitatakse etiketi, pakendi või kleepmärgi kollases siseosas sama suurte või väiksemate tähtedega kui kaitstud geograafilise tähise puhul kasutatavad tähed.

— Järgmine lause on välja jäetud: „Ekspordiks ettenähtud toodete pakendil peab olema ka märge „Toodetud Itaalias“.“ Tehakse ettepanek jätta välja teave „Toodetud Itaalias“, kuna selle esitamine on kehtivate õigusaktidega juba ette nähtud.

Märgis

Selleks et toode oleks paremini äratuntav, peeti asjakohaseks lisada tootespetsifikaati ja koonddokumendi punkti 3.6 märgise kujutis.

Kontrolliasutus

Vastavalt muudetud tootespetsifikaadi artiklile 7 on lisatud uus viide kontrolliasutusele:

„Vastavust tootespetsifikaadile kontrollitakse kooskõlas määruse (EL) nr 1151/2012 artikliga 37. Toote „Pera Mantovana“ (KGT) kontrollimiseks valitud kontrolliasutus on CSQA Certificazioni srl – Via S. Gaetano, 74-36016 Thiene (VI) – Itaalia, tel +39 0445313011, faks +39 0445313070 –csqa@csqa.it.“

Sellega kohandatakse tootespetsifikaati vastavalt määruse (EL) nr 1151/2012 artikli 7 punktis g osutatud sätetele.

KOONDDOKUMENT

„PERA MANTOVANA“

ELi nr: PGI-IT-01533-AM01 – 19.7.2018

KGT (X) KPN ( )

1. [KPNi või KGTga] nimetus(ed)

Pera Mantovana

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetus „Pera Mantovana“ hõlmab üksnes järgmiste pirnisortide vilju: 'Abate Fetel', 'Conference', 'Decana del Comizio', 'Kaiser', 'Max Red Bartlett' , 'Williams', 'Carmen' ja 'Santa Maria'.

Tarbimisse laskmisel peab toode „Pera Mantovana“ olema järgmiste omadustega:

'Abate Fetel':

viljakest: hele rohekaskollane, varre- ja karikaõõnsuse ümber kergelt roostepunase varjundiga;

kuju: pudelkõrvitsakujuline, võrdlemisi pikergune;

suurus: läbimõõt vähemalt 60 mm;

minimaalne suhkrusisaldus: 11° Brix;

kõvaduse ülempiir: 5,5 kg / 0,5 cm2.

'Conference':

viljakest: rohekaskollane, karikaõõnsuse ümber roostepunase varjundiga, mis katab sageli vilja alumist kolmandikku;

kuju: pirnikujuline, enamasti sümmeetriline;

suurus: läbimõõt vähemalt 60 mm;

minimaalne suhkrusisaldus: 11° Brix;

kõvaduse ülempiir: 5,5 kg / 0,5 cm2.

'Decana del Comizio':

viljakest: sile, hele rohekaskollane, päikesepoolne külg sageli roosakas, hajusalt roostepunane;

kuju: koonusjas;

suurus: läbimõõt vähemalt 70 mm;

minimaalne suhkrusisaldus: 11° Brix;

kõvaduse ülempiir: 4,5 kg 0,5 cm2.

'Kaiser':

viljakest: kare, üleni roostepunane;

kuju: pudelkõrvitsa- ja pirnikujuline;

suurus: läbimõõt vähemalt 60 mm;

minimaalne suhkrusisaldus: 11° Brix;

kõvaduse ülempiir: 6,0 kg 0,5 cm2.

'Williams' ja 'Max Red Bartlett':

viljakest: sile, kollase põhivärvusega, mis on rohkemal või vähemal määral kaetud

roosa või erkpunase varjundiga, mõnikord triibuline;

kuju: väikese küdoonia kujuline või pirnjas;

suurus: läbimõõt vähemalt 60 mm;

minimaalne suhkrusisaldus: 11° Brix;

kõvaduse ülempiir: 7,0 kg 0,5 cm2.

'Santa Maria':

viljakest: sile, rohekaskollase põhivärvusega;

kuju: pirnjas või tömbi otsaga pirnjas;

suurus: läbimõõt vähemalt 60 mm;

minimaalne suhkrusisaldus: 11° Brix;

kõvaduse ülempiir: 6,0 kg 0,5 cm2.

'Carmen':

viljakest: roheline, roosaka varjundiga;

kuju: pudelkõrvitsakujuline, kergelt pikergune;

suurus: läbimõõt vähemalt 60 mm;

minimaalne suhkrusisaldus 11° Brix;

kõvaduse ülempiir: 6,0 kg 0,5 cm2.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik kasvatus- ja koristusetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Turustamisel peab toode „Pera Mantovana“ olema pakendatud nii, et kas otse suletud pakendile või 50 %-le pakendis sisalduvatele viljadele oleks võimalik kinnitada erimärgis sõnadega „Pera Mantovana“ ja „Indicazione Geografica Protetta“ („kaitstud geograafiline tähis“) või selle akronüüm „IGP“ („KGT“).

3.6. Sellise toote märgistamise erieeskirjad, millele registreeritud nimetus viitab

Märgised „Pera Mantovana“ ja „Indicazione Geografica Protetta“ („kaitstud geograafiline tähis“) või selle lühend „IGP“ („KGT“) peavad olema pakendi esiküljel või sees esitatud selgete ja loetavate ühesuuruste trükitähtedega.

Samal visuaalsel alal võivad olla esitatud ka pakendaja nimi, kaubamärk, ärinimi ja aadress ning pirnisordi nimetus.

Kui lõpptarbijale müüakse lahtist toodet sulguriga suletud pakenditest või kleepmärgiga varustatud vilju sisaldavatest pakenditest, tuleb need paigutada spetsiaalsetesse kastidesse või mahutitesse, millele on nähtavalt paigutatud sama teave, mis on nõutav tootespetsifikaadiga osutatud pakendite puhul või lahtiselt müüdavaid puuvilju sisaldaval pakendil esitatud teave.

Märgisel esitatakse järgmine teave:

4. Geograafilise piirkonna täpne määratlus

Oltrepò Mantovano tootmispiirkond hõlmab Mantova provintsi territooriumi osa, mis sobib pirnikasvatuseks, sealhulgas järgmisi omavalitsusüksusi: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara ja Sermide e Felonica.

5. Seos geograafilise piirkonnaga

Registreerimistaotlus põhineb toote „Pera Mantovana“ kvaliteedil, mis tuleneb piirkonna looduslikest teguritest.

Oltrepò Mantovano piirkonna ja ajaloolise kohaliku pirnikasvatamise eripära vahel on tihe seos.

Traditsiooniliselt Oltrepò Mantovano nime all tuntud piirkonnas leidub kõige vanemaid ja huvitavamaid tõendeid kvaliteetpirnide kasvatamise kohta.

Territooriumil laiub ulatuslik alluviaaltasandik, kuhu on aegade jooksul ladestunud eri valgalade setted. See on maapinda mineraalidega oluliselt rikastanud ja muutnud pinnase viljakaks, nii et sellel on võimalik kasvatada suurepärase kvaliteediga pirne.

Selles piirkonnas võib pirne kasvatada ilma ühtegi viimastel aastatel tehnoloogilise innovatsiooni kaudu põllumajandusele kättesaadavaks tehtud sunnimeetodit kohaldamata, kasutades ära asjaomase piirkonna looduslikke olusid, mis erinevad märkimisväärselt naaberalade omadest.

Arvukad teadusuuringud on näidanud selle piirkonna erilist sobivust pirnide kasvatamiseks ja kinnitanud „Pera Mantovana“ pirni kasvatamiseks kasutatava maa märkimisväärset viljakust.

Piirkonna põllumajandustootjad on kasvatanud pirnipuid sadu aastaid.

Pirnid jäid paljude sajandite jooksul väärtuslikeks puuviljadeks, mida kasvatati peamiselt vaid aadlike köögiviljaaedades.

20. sajandi jooksul sai pirnikasvatus tõelise hoo sisse tänu turustruktuuride, transpordivahendite ja hoidlate arenemisele, mis tõi omakorda kaasa nii kvantiteedi kui ka kvaliteedi paranemise.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Ministeerium algatas riikliku vastuväidete esitamise menetluse, avaldades kaitstud geograafilise tähise „Pera Mantovana“ tunnustamise ettepaneku 18. mail 2018 Itaalia Vabariigi Teatajas nr 114.

Tootespetsifikaadi terviktekstiga saab tutvuda aadressilhttp://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.